We ostatnij gyszichcie z dziecinstwa wspomnialach o gowiedzi, kero dycki tyrala u mojich starzikow po placu.
Toz bola porka: kurka i kokocik – cwergi. Te dwa dycki trzimaly sie do kupy: kaj kurka, tam kokocik. Kurka znosiola take malutke jajuszka, kere moja potka, ciotka Lyjna dycki zbiyrala i warzola na twardo, a potym dowala do zjedzynio mie i kuzynowi, kery miyszkol w chalpie od mojich starzikow, ale na wiyrchu. Bo na dole miyszkali starziki, ciotka Lyjna i ciotka Angela (siostry od moji Mamy, a ze to boly frele, to miyszkaly ze swoimi ojcami). Kokocik laziol tak sztolc po placu, ale…jak yno miol ,okazjo, to goniol te wielge kury. Niy bardzo bol wierny swoji slubny, a ta boroczka musiala oglondac te jego zdrady. Nojfajniejsze bolo jak dopod tako wielgo kura, wskoczol na nia i…rajtowol jak na koniu, a ta smiatala po colkim placu z tym „minitatom” na puklu!
Tyn normalny kokot niy bol zowistny, mozno myslol :”zycz, a bydzie ci zyczone”, abo wiedziol, ze tyn kurdupel i tak niywiela zdzialo, bo ani go niy goniol.
O gynsiach, co sie wody boly pisalach ostatnio, to terozki napisza o kozach od moji Omy.
Oma dycki czimali kozy. Dojyli je, a potym jo musialach pic te mlyko. Brrr…jeszcze dzisiej mom gynzyhaut jak spominom smak tego mlyka! Oma niy rozumieli, ze komus moze to niy smakowac!
Moj Papa siodol rod na beszongu nad rzykom Ostropkom, nabijol fajfka tabakom i se kurzol. Jedna z tych kozow, bolo ji Cila na miano, dycki lazla za Papom, bo rada zarla tabaka, a Papa ji tyz dowol trocha na smak. Ale roz miol malo tabaki, ze styklo yno do fajfki i koza niy dostala tym razym nic do pomaszkycynio. Czekala, czekala i…cofla sie pora krokow na zadek, wziona rozpynd i…Papa wykompol sie w rzyce. Niy dosc, ze musiol mokry isc do dom, fajfki niy pokurzol, to jeszcze go bolol pukel od Cilowego szlagu.
A Cila narkomanka sie zymsciola za to, ze niy dostala swojego „szusa”.
Mieli tyz oma psa, rasowego kundla. Wolali na niego Molik. Molik bol nojmondrzejszym psiokym na colkij Wojtuli. Wszyndzie go szlo trefic, nawet po miescie sie smykol. Czasym prziloz do nos na byzuch. Mama otwarla dzwiyrze, bo chciala isc na zakupy, a tu…Molik stoi i zaglondo prosto w oczy. No ja, tyrol po miescie i musiol miec glod, to prziszol se pojesc. Jak se pojod i napiol, to poleciol do dom. Ujek, moj potek, bol kowolym i miol swoja kuznia. To bolo tak ze trzi kilometry od chalpy. Roz ciotka (baba od ujka) kozala mu sie wynosic do kuznie, bo ji zawodzol. No to Molik poszol. Jak ujek go ujrzol, pado: „Molik, a co ty sam robisz? Wynos sie do dom!”.
No to Molik sie obrociol i poszol nazod.
Inkszym razym moj bracik Pyjter zebrol sie do roboty, bo miol drugo zmiana. Wyloz przed chalpa, patrzy, a tu Molik stoi i patrzy na niego. Poszli we dwoch az do roboty, a przed zakladym Pyjter mu pedziol: Molik, jo terozki musza robic, a ty smiatej do dom. Moliczek pojrzol na niego z dolu tak, choby chciol pedziec: „dobra, ida, zycza ci fajnyj szychty”, obrociol sie i poloz w strona swoji chalpy.
No i padejcie, ze zwierzynta som gupie?
Barbara Matusiewicz
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn